Komission neljäs kertomus neuvostolle ja Euroopan parlamentille eräiden kolmansien maiden vastavuoroisuusperiaatteen vastaisesti ylläpitämästä viisumipakosta luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 1 artiklan 5 kohdan mukaisesti, sellaisena kuin asetus on muutettuna asetuksella (EY) N:o 851/2005 vastavuoroisuusmekanismin osalta /* KOM/2008/0486 lopull. */





[pic] | EUROOPAN YHTEISÖJEN KOMISSIO | Bryssel 23.7.2008 KOM(2008) 486 lopullinen KOMISSION NELJÄS KERTOMUS NEUVOSTOLLE JA EUROOPAN PARLAMENTILLE eräiden kolmansien maiden vastavuoroisuusperiaatteen vastaisesti ylläpitämästä viisumipakosta luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 1 artiklan 5 kohdan mukaisesti, sellaisena kuin asetus on muutettuna asetuksella (EY) N:o 851/2005 vastavuoroisuusmekanismin osalta KOMISSION NELJÄS KERTOMUS NEUVOSTOLLE JA EUROOPAN PARLAMENTILLE eräiden kolmansien maiden vastavuoroisuusperiaatteen vastaisesti ylläpitämästä viisumipakosta luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 1 artiklan 5 kohdan mukaisesti, sellaisena kuin asetus on muutettuna asetuksella (EY) N:o 851/2005 vastavuoroisuusmekanismin osalta SISÄLLYSLUETTELO I. Johdanto 3 II. Komission kolmannen vastavuoroisuutta koskevan kertomuksen jälkeen saavutetut tulokset 3 1. Täydellinen vastavuoroisuus on nyt toteutunut 3 1.1. Israel 3 1.2. Malesia 4 1.3. Paraguay 4 2. Vastavuoroisuudessa tapahtunut kehitys 13. syyskuuta 2007 annetun kertomuksen jälkeen 4 2.1. Australia 4 2.2. Brasilia 4 2.3. Brunei 5 2.4. Kanada 6 3. Ei kehitystä vastavuoroisuudessa 13. syyskuuta 2007 annetun kertomuksen jälkeen 6 3.1. Japani 6 3.2. Panama 7 3.3. Singapore 7 3.4. Yhdysvallat 8 III. Päätelmät 10 I. JOHDANTO Luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään (asetuksen liite I, ns. negatiivinen luettelo), ja niistä kolmansista maista, joiden kansalaisia tämä vaatimus ei koske (asetuksen liite II, ns. positiivinen luettelo) 15 päivänä maaliskuuta 2001 annettu neuvoston asetus (EY) N:o 539/2001[1], sellaisena kuin se on muutettuna 2 päivänä kesäkuuta 2005 annetulla neuvoston asetuksella (EY) N:o 851/2005[2], on yhteisen viisumipolitiikan perusväline, joka tarjoaa myös vastavuoroisuusmekanismin tapauksissa, joissa positiivisen luettelon kolmas maa ylläpitää viisumipakkoa tai ottaa sen käyttöön yhden tai useamman jäsenvaltion kansalaisten osalta. Mekanismia kuvataan yksityiskohtaisesti ensimmäisessä[3] ja toisessa[4] kertomuksessa viisumikohtelun vastavuoroisuudesta. Kolmannessa kertomuksessa[5] vuonna 2007 komissio katsoi, että uuden vastavuoroisuusmekanismin puitteissa kolmansien maiden kanssa käyty vuoropuhelu on osoittautunut tulokselliseksi. Täydellinen vastavuoroisuus saavutettiin Uuden-Seelannin ja Meksikon kanssa. Vuoropuhelu Australian kanssa edistyi merkittävästi. Lisäksi Brasilian kanssa neuvoteltaneen lähiaikoina kattava viisumivapaussopimus. Kanadan ja Yhdysvaltojen osalta todettiin kuitenkin, että edistys oli ollut vähäistä. Jos tilanne jatkuisi samanlaisena, voitaisiin harkita ryhtymistä vastatoimenpiteisiin. Syyskuun 18. päivänä 2007 päivätyissä päätelmissään neuvosto otti huomioon komission kertomuksen ja totesi, että toimivaltaiset neuvoston elimet jatkavat keskustelua. Tässä neljännessä kertomuksessa tarkastellaan komission syyskuun 2007 jälkeen toteuttamia toimia niiden positiivisen luettelon kolmansien maiden osalta, jotka vaativat edelleen viisumin yhden tai useamman jäsenvaltion kansalaisilta. II. KOMISSION KOLMANNEN VASTAVUOROISUUTTA KOSKEVAN KERTOMUKSEN JÄLKEEN SAAVUTETUT TULOKSET Kun kolmas kertomus oli esitetty neuvostossa 18. syyskuuta 2007, komissio jatkoi aktiivisesti toimiaan. 1. Täydellinen vastavuoroisuus on nyt toteutunut 1.1. Israel Ilmoitus: Romania Maahanpääsyä Israeliin koskeva määräys (viisumivapaus) (muutos 5768-2008) tuli voimaan 1. maaliskuuta 2008. Sen mukaan Romanian kansalaisilta ei vaadita Israelissa viisumia lyhytaikaista oleskelua varten. Arviointi Vastavuoroinen viisumivapaus on nyt toteutunut täysimääräisesti kaikkien jäsenvaltioiden ja assosioituneiden maiden kanssa. 1.2. Malesia Ilmoitus: Bulgaria Bulgaria ilmoitti komissiolle 21. tammikuuta 2008[6], että 18. joulukuuta 2007 alkaen Bulgarian kansalaisilta ei vaadita Malesiassa viisumia lyhytaikaista oleskelua varten. Arviointi Vastavuoroinen viisumivapaus on nyt toteutunut täysimääräisesti kaikkien jäsenvaltioiden ja Schengeniin assosioituneiden maiden kanssa. 1.3. Paraguay Ilmoitukset: Bulgaria ja Romania Bulgaria ilmoitti komissiolle, että Bulgarian ja Paraguayn 17. maaliskuuta 2006 allekirjoittama viisumivapaussopimus tuli voimaan 27. maaliskuuta 2008[7]. Tämän johdosta Bulgarian kansalaisilta ei vaadita Paraguayssa viisumia lyhytaikaista oleskelua varten. Paraguayn viranomaiset ilmoittivat komissiolle 10. elokuuta 2008, että 17. toukokuuta 2007 annetun asetuksen nro 1038 nojalla Romanian kansalaisilta ei vaadita Paraguayssa viisumia maahanpääsyä varten. Arviointi Vastavuoroinen viisumivapaus on nyt toteutunut täysimääräisesti kaikkien jäsenvaltioiden ja Schengeniin assosioituneiden maiden kanssa. 2. Vastavuoroisuudessa tapahtunut kehitys 13. syyskuuta 2007 annetun kertomuksen jälkeen 2.1. Australia Nykytilanne Australia vaatii sähköisen Electronic Travel Authority -matkustusluvan (ETA) 14 jäsenvaltion kansalaisilta (Belgia, Tanska, Saksa, Kreikka, Espanja, Ranska, Italia, Luxemburg, Malta, Alankomaat, Itävalta, Portugali, Suomi ja Ruotsi) sekä Islannin ja Norjan kansalaisilta. E-viisumi (e676) vaaditaan 11 jäsenvaltion kansalaisilta (Bulgaria, Tšekki, Viro, Kypros, Latvia, Liettua, Unkari, Puola, Romania, Slovenia ja Slovakia). Näiden 11 jäsenvaltion kansalaisille myönnetään ns. itsepalvelujärjestely (e-viisumista ja itsepalvelujärjestelystä kerrotaan tarkemmin viisumikohtelun vastavuoroisuutta koskevan ensimmäisen kertomuksen liitteessä 2)[8]. Toimet vastavuoroisuuden saavuttamiseksi Australia on myöntänyt itsepalvelujärjestelyn 13. syyskuuta 2007 annetun kertomuksen jälkeen neljälle muulle jäsenvaltiolle: Slovakialle 20. maaliskuuta 2008 alkaen ja Bulgarialle, Puolalle ja Romanialle 16. kesäkuuta 2008 alkaen. Australia lykkäsi eVisitors-järjestelmän käyttöönottoa vuoden 2008 puolivälistä lokakuuhun 2008. Kaikki jäsenvaltiot, Schengeniin assosioituneet maat mukaan luettuina, niiden nykyisestä asemasta huolimatta, ovat ensimmäisiä, jotka hyötyvät tästä järjestelmästä. Australian siirtolaisuus- ja kansalaisuusministeriöltä (DIAC) saatujen tietojen mukaan - eVisitor on lupa, jonka perusteella Australiassa voidaan vierailla matkailu- tai liiketarkoituksessa enintään kolmen kuukauden ajan kerrallaan - eVisitor on voimassa 12 kuukautta myöntämispäivästä - eVisitor-hakemus tehdään internetissä, ja lupa on ilmainen. Arviointi Komissio pitää myönteisenä Bulgarian, Puolan, Romanian ja Slovakian siirtymistä itsepalvelujärjestelyn piiriin. Näin ollen kaikki jäsenvaltiot kuuluvat joko itsepalvelujärjestelyn tai ETA-matkustusluvan piiriin. Komissio odottaa eVisitors-järjestelmän toteuttamista, jolloin kaikkia jäsenvaltioita kohdeltaisiin tasavertaisesti. Komissio aikoo kuitenkin tarkkailla eVisitors-järjestelmän toteuttamista varmistaakseen, että järjestelmä tarjoaa tasavertaisen kohtelun myös käytännössä. Kun kaikki eVisitors-järjestelmää koskevat tiedot ovat saatavilla, komissio arvioi, vastaako järjestelmä yhteisessä konsuliohjeistossa määriteltyä Schengen-viisumihakemusmenettelyä. 2.2. Brasilia Nykytilanne Viiden jäsenvaltion (Kypros, Viro, Latvia, Liettua ja Malta) kansalaiset tarvitsevat viisumin Brasiliaan. Romania ilmoitti komissiolle 7. marraskuuta 2007 päivätyssä verbaalinootissaan nro 9752[9], että viisumijärjestelmän poistamista koskevan Romanian hallituksen ja Brasilian liittotasavallan hallituksen välisen sopimuksen tultua voimaan Romanian kansalaisilta ei 11. marraskuuta 2007 alkaen vaadita viisumia kauttakulkua tai lyhytaikaista oleskelua varten. Toimet vastavuoroisuuden saavuttamiseksi Neuvosto teki 18. huhtikuuta 2008 päätöksen, jossa se valtuutti komission aloittamaan neuvottelut lyhytaikaista oleskelua koskevan viisumivapaussopimuksen tekemisestä Euroopan yhteisön ja Brasilian välillä. Komissio ja Brasilian edustusto EU:ssa pitivät 2. heinäkuuta 2008 kokouksen aloittaakseen mainittua viisumivapaussopimusta koskevat neuvottelut. Kokouksessa osapuolet sopivat neuvottelujen käymisestä tavoitteenaan allekirjoittaa sopimus mahdollisimman pian. Arviointi Komissio pitää myönteisenä neuvottelujen aloittamista lyhytaikaista oleskelua koskevasta viisumivapaussopimuksesta ja tekee kaikkensa, jotta sopimus voidaan tehdään mahdollisimman pian. 2.3. Brunei Nykytilanne Kaikilla jäsenvaltioilla ja assosioituneilla mailla on 30 päivän viisumivapaus. Toimet vastavuoroisuuden saavuttamiseksi Romania ilmoitti komissiolle 22. huhtikuuta 2008 päivätyssä verbaalinootissa nro 3668, että viisumijärjestelmän poistamista koskevan Brunein hallituksen päätöksen johdosta Romanian kansalaisilta ei 1. helmikuuta 2008 alkaen vaadita viisumia enintään 30 päivän oleskelua varten. Brunein ulkoministeriön internet-sivujen mukaan kaikki jäsenvaltiot ja assosioituneet maat on vapautettu viisumipakosta enintään 30 päivän oleskelun osalta. Arviointi Brunei myöntää 30 päivän viisumivapauden useimmille maille, joiden kanssa sillä on viisumivapausjärjestely. Brunein ulkoministeriön internet-sivuilla olevien tietojen mukaan 90 päivän viisumivapaus myönnetään ainoastaan henkilöille, joilla on tavallinen koneellisesti luettava Yhdysvaltojen passi. Koska yhden kolmannen maan kansalaisiin sovelletaan suotuisampaa järjestelyä, komissio aikoo pyytää Brunein viranomaisilta selitystä erilaisesta kohtelusta ja arvioi tilannetta Brunein kanssa kunhan selitys on annettu. 2.4. Kanada Nykytilanne Bulgarian ja Romanian kansalaisilta vaaditaan viisumi. Toimet vastavuoroisuuden saavuttamiseksi Vuoden 2007 kertomuksen jälkeen Kanada on poistanut viisumipakon kuuden jäsenvaltion kansalaisilta: Tšekin ja Latvian osalta 31. lokakuuta 2007 ja Unkarin, Liettuan, Puolan ja Slovakian osalta 29. helmikuuta 2008. Liettuan ja Puolan kansalaisista vain ne, joilla on biometrinen passi, voivat matkustaa 1. tammikuuta 2009 alkaen viisumitta Kanadaan. Kanadan delegaatio teki teknisen vierailun Romaniaan 14.–16. huhtikuuta 2008 ja Bulgariaan 17.–18. huhtikuuta 2008 tarkastellakseen viisumivaatimusta. Näitä teknisiä vierailuja koskevien loppukertomusten odotetaan valmistuvan elokuussa 2008. Arviointi Komissio suhtautuu myönteisesti Latvian, Liettuan, Puolan, Slovakian, Tšekin ja Unkarin kansalaisia koskeneen viisumivapauden poistamiseen. Komissio jatkaa keskusteluja Kanadan kanssa Bulgariaa ja Romaniaa koskevien viisumivaatimusten poistamiseksi. Komissio pyrkii myös saavuttamaan samat oikeudet kaikille EU:n jäsenvaltioiden kansalaisille heidän passistatuksensa suhteen täydellisen vastavuoroisuuden toteuttamiseksi Kanadan kanssa. 3. Ei kehitystä vastavuoroisuudessa 13. syyskuuta 2007 annetun kertomuksen jälkeen 3.1. Japani Nykytilanne Viisumivaatimus koskee edelleen Romanian kansalaisia. Toimet vastavuoroisuuden saavuttamiseksi Japanin edustaja Euroopan unionissa ilmoitti komissiolle 10. huhtikuuta 2008 päivätyllä kirjeellä, että Japanin viranomaiset tutkivat parhaillaan mahdollisuutta ulottaa viisumivapaus Romanian kansalaisiin lyhytaikaista oleskelua varten. Japanin viranomaiset pyysivät komissiota ja Romaniaa keräämään yhteistyössä tietoja eräiden Japanin viranomaisten huolenaiheiden poistamiseksi ennen viisumivapauden laajentamista. Arviointi Komissio ottaa huomioon Japanin 10. huhtikuuta 2008 lähettämän vastauksen, mutta odottaa kattavaa vastausta heinäkuussa 2007 lähettämäänsä kirjeeseen. EU:n ja Japanin huippukokouksessa vuonna 2008 sovitun mukaisesti komissio toistaa pyyntönsä täysimääräisen vastavuoroisen viisumivapauden toteuttamiseksi kaikkien EU:n jäsenvaltioiden kansalaisten osalta ja korostaa, että sekä EU:n että Japanin johtajat pitivät tämän kysymyksen ratkaisemista tärkeänä. 3.2. Panama Nykytilanne Viisumivaatimus koskee edelleen Bulgarian ja Romanian kansalaisia. Toimet vastavuoroisuuden saavuttamiseksi Panaman viranomaisille osoitettiin 5. heinäkuuta 2007 ja 10. huhtikuuta 2008 päivätyt verbaalinootit, joissa pyydettiin viisumivaatimuksen poistamista Bulgarian ja Romanian kansalaisilta. Panaman viranomaiset vastasivat 7. toukokuuta 2008 aloittaneensa viisuvaatimuksen poistamista koskevat hallinnolliset menettelyt. Arviointi Panaman viranomaiset ovat vahvistaneet aikovansa poistaa viisumivaatimuksen Bulgarian ja Romanian kansalaisilta ja ovat aloittaneet asianmukaiset sisäiset menettelyt. Komissio katsoo, että Panaman viranomaisille olisi annettava kohtuullinen aika hallinnollisten menettelyjen saattamiseksi päätökseen. Tätä prosessia olisi kuitenkin seurattava tarkasti, jotta edistettäisiin tämän jäljellä olevan viisumien vastavuoroisuutta koskevan kysymyksen nopeaa ratkaisua. 3.3. Singapore Nykytilanne Viisumivapaus on rajoitettu enintään 30 päivän oleskeluun, jos henkilö saapuu lentoteitse, ja 14 päivän oleskeluun, jos henkilö saapuu meritse tai maitse. Oleskelua voidaan jatkaa paikallisesti kahdella 30 päivän jaksolla yleisen viisumivapausjärjestelmän mukaisesti. Kolmen maan (Australia, Etelä-Korea ja Yhdysvallat) kansalaisilla on oikeus oleskella 90 päivää Singaporessa. Toimet vastavuoroisuuden saavuttamiseksi Komissio pyysi 13. helmikuuta 2008 Singaporen viranomaisia teknisen tason tapaamiseen keskustellakseen mahdollisuudesta palauttaa täysimääräinen vastavuoroisuus kolmannessa vastavuoroisuutta koskevassa kertomuksessa ehdotetun lähestymistavan mukaisesti: joko yksipuolinen kolmen kuukauden viisumivapaus tai viisumivapaussopimuksen allekirjoittaminen. Singaporen viranomaiset ilmoittivat komissiolle 1. huhtikuuta 2008, että viisumiohjelmaa ei muutettaisi. Lisäksi ne ilmoittivat, että viisumivapaussopimuksista neuvoteltiin Tšekin, Viron ja Bulgarian kanssa, jotta kyseisten jäsenvaltioiden kansalaiset voisivat oleskella Singaporessa 90 päivän ajan tarvitsematta hakea oleskeluajan pidennystä. Tšekki ja Bulgaria ovat ilmoittaneet komissiolle, että ne eivät käy tällä hetkellä neuvotteluja Singaporen kanssa. Viro ei ole vielä toimittanut tietoja. Arviointi Komissio pahoittelee, että EU:n kansalaisille ei ole myönnetty lupaa kolmen kuukauden viisumivapaaseen oleskeluun, kun taas Singaporen kansalaiset voivat oleskella EU:ssa viisumitta kolme kuukautta kuuden kuukauden aikana. Komissio huomauttaa myös, että ei ole merkkejä siitä, että EU:n kansalaisten viisumivapaus saavuttaisi kolmen suosituimmuusasemassa olevan maan tason. Tämän vuoksi komissio ehdottaa, että tulisi harkita vastatoimenpiteisiin ryhtymistä neuvoston asetuksen (EY) N:o 539/2001 1 artiklan 4 kohdan mukaisesti. Tällä välin komissio analysoi myös Singaporelta ja jäsenvaltioilta saatuja tietoja viisumivapaussopimuksia koskevista neuvotteluista. 3.4. Yhdysvallat Nykytilanne Bulgarian, Tšekin, Viron, Kreikan, Kyproksen, Latvian, Liettuan, Unkarin, Maltan, Puolan, Romanian ja Slovakian kansalaisia koskevat viisumivaatimukset ovat edelleen voimassa. Toimet vastavuoroisuuden saavuttamiseksi Komissio otti vastavuoroisuuden puuttumisen esille useaan otteeseen Yhdysvaltojen viranomaisten kanssa teknisellä ja poliittisella tasolla, erityisesti EU:n ja Yhdysvaltojen välisissä oikeus-, vapaus- ja turvallisuusasioita koskeneissa ministeritason kolmikantaneuvotteluissa 10.–11. joulukuuta 2007, EU:n ja Yhdysvaltojen välisissä oikeus- ja sisäasioita koskeneissa ministeritason kolmikantaneuvotteluissa 12.–13. maaliskuuta 2008 ja EU:n ja Yhdysvaltojen huippukokouksessa 10. kesäkuuta 2008. Yhdysvaltojen viranomaiset antoivat komissiolle 30. tammikuuta 2008 kaksi yhteisymmärryspöytäkirjaluonnosta, joista toisen Yhdysvallat aikoi allekirjoittaa viisumivapausohjelman ehdokasmaiden kanssa ja toisen viisumivapausohjelmaan jo kuuluvien maiden kanssa. Yhteisymmärryspöytäkirjaluonnoksiin sisältyi monia EY:n vastuulle kuuluvia seikkoja, kuten sähköinen matkustuslupa (ESTA), matkustusasiakirjojen standardien parantaminen ja Schengenin säännösten mukaisten tietojen luovuttaminen. Pysyvien edustajien komitea (Coreper) päätti 12. maaliskuuta 2008 toteuttaa kaksitahoista lähestymistapaa: ” Jotta kaikki EU:n jäsenvaltiot voisivat kuulua Yhdysvaltojen viisumivapausohjelman piiriin, päätettiin, että jäsenvaltiot voivat tehdä aloitteen Yhdysvaltojen kanssa tehtävistä kahdenvälisistä sitoumuksista tai kehittää niitä . Tässä yhteydessä noudatetaan EY:n lainsäädäntöä ja komissiolle tiedotetaan asioiden kulusta. EY:n osuus, josta komissio neuvottelee, noudattaa 5. maaliskuuta 2008 sovittua yhteistä toimintatapaa .” EU:n ja Yhdysvaltojen välisissä oikeus-, vapaus- ja turvallisuusasioita koskeneissa ministeritason kolmikantaneuvotteluissa 12.–13. maaliskuuta 2008 EU ja Yhdysvallat antoivat lausunnon tällaisen kaksitahoisen lähestymistavan noudattamisesta: ” Jäsenvaltioiden kansalliseen vastuuseen kuuluvista asioista keskustellaan kansallisten viranomaisten kanssa, kun taas EU:n vastuulle kuuluvista asioista keskustellaan EU:n viranomaisten kanssa .” Mitä tulee tämän kaksitahoisen lähestymistavan EY:n ja Yhdysvaltojen väliseen osuuteen, neuvosto antoi 18. huhtikuuta 2008 komissiolle valtuudet neuvotella Euroopan yhteisön ja Yhdysvaltojen välisestä sopimuksesta, joka koskee tiettyjä ehtoja Yhdysvaltojen viisumivapausohjelmaan pääsemiseksi ”Implementing Recommendations of the 9/11 Commission Act of 2007” -asiakirjan 711 pykälän mukaisesti. Valtuutuksensa mukaisesti komissio laati EY:n ja Yhdysvaltojen välisen sopimuksen, jonka jäsenvaltiot vahvistivat. Sopimuksen tarkoituksena on kirjata niiden EY:n toimivaltaan kuuluvien Yhdysvaltojen oikeudellisten vaatimusten täyttyminen, jotka koskevat viisumivapausohjelmaan pääsyä tai siihen osallistumisen jatkumista. Sopimusluonnosta käytettiin pohjana komission ja Yhdysvaltojen viranomaisten ensimmäisessä tapaamisessa 29. huhtikuuta 2008. Tapaamisessa tarkasteltiin EY:n toimivaltaan kuuluvia Yhdysvaltojen viisumivapausohjelmaa koskevia ehtoja. Tapaamisessa Yhdysvallat vahvisti sitoumuksensa osallistua EY:n toimivaltaan kuuluvan osuuden kehittämiseen. Tietojenvaihto on Yhdysvaltojen viranomaisten suurin huolenaihe EY:n lähestymistavan osalta. Komissio ja jäsenvaltiot katsovat kuitenkin, että oikeudellisten rajoitusten vuoksi EU:n tietokannoissa (esim. Eurodac ja SIS) olevia tietoja ei voida vaihtaa kolmansien maiden kanssa. Komissio on kuitenkin sitoutunut tarkastelemaan samaan aikaan mahdollisuutta vaihtaa tietoja Yhdysvaltojen viranomaisten kanssa. Tämä toistettiin varapuheenjohtaja Jacques Barrot’n 25. kesäkuuta 2008 lähettämässä kirjeessä ministeri Michael Chertoffille. Kirjeessä todettiin, että EY:n vastuualueeseen kuuluvien, viisumivapausohjelmaan pääsyä tai osallistumisen jatkumista koskevien Yhdysvaltojen oikeudellisten vaatimusten (palauttaminen, parannetut matkustusasiakirjat ja lentokenttien turvallisuus) täyttyminen on kirjattava. Yhdysvallat ei ole vielä vastannut kirjeeseen. EY:n toimivaltaan kuuluvien asioiden osalta komission on myös arvioitava, vastaako ESTA-matkustuslupa viisumivaatimusta. ESTA:a koskeva väliaikainen säädös (Interim Final Rule) julkaistiin 9. kesäkuuta 2008 Yhdysvaltojen virallisessa lehdessä (Federal Register). Komissio arvioi alustavasti kyseisen säädöksen perusteella, vastaako ESTA yhteisessä konsuliohjeistossa määriteltyä Schengenin viisumihakemusmenettelyä, ja analysoi ESTA:n vaikutuksia henkilötietojen suojaan. Komissio antaa lopullisen arvionsa vasta kun lopullinen säädös on julkaistu Yhdysvaltojen virallisessa lehdessä 60 päivää ennen sen voimaantuloa. Kahdenvälisten järjestelmien osalta mainittakoon, että seitsemän jäsenvaltiota on allekirjoittanut yhteisymmärryspöytäkirjan Yhdysvaltojen kanssa: Tšekki 27. helmikuuta 2008, Viro ja Latvia 12. maaliskuuta 2008, Unkari, Liettua ja Slovakia 17. maaliskuuta 2008 ja Malta 11. huhtikuuta 2008. Bulgaria allekirjoitti 17. kesäkuuta 2008 väliaikaisen julistuksen viisumivapausohjelman turvallisuusvaatimuksista Yhdysvaltojen kanssa. Yhdysvallat pyrkii eräiden jäsenvaltioiden kanssa kahdenvälisiin järjestelyihin terrorismin vastaisen yhteistyön parantamiseksi, mukaan lukien terrorismiuhkaa koskevien tietojen vaihto tiedusteluviranomaisten välillä. Esimerkiksi Saksa allekirjoitti 11. maaliskuuta 2008 sopimuksen vakavien rikosten estämistä ja torjumista koskevan yhteistyön lisäämisestä ja Unkari allekirjoitti 20. toukokuuta 2008 sopimuksen tunnettuja terroristeja tai terrorismista epäiltyjä koskevien seulontatietojen vaihtamisesta. Arviointi Syyskuun 13. päivänä 2007 annetun kertomuksen jälkeen Yhdysvallat on allekirjoittanut yhteisymmärryspöytäkirjan seitsemän jäsenvaltion kanssa ja väliaikaisen julistuksen yhden jäsenvaltion kanssa. Se on aloittanut neuvottelut EY:n toimivaltaan kuuluvan osuuden osalta ja julkaissut ESTA:a koskevan väliaikaisen säädöksen. Viisumivapausohjelmaan ei ole kuitenkaan liittynyt uusia jäsenvaltioita. EU ja Yhdysvallat ovat useaan otteeseen vahvistaneet, että niiden yhteisenä tavoitteena on saavuttaa mahdollisimman pian turvallinen viisumivapaa matkustaminen EU:n jäsenvaltioiden ja Yhdysvaltojen välillä ottaen huomioon sovellettavan lainsäädännön kokonaisuudessaan. Tämä tavoite toistettiin viimeksi 10. kesäkuuta 2008 pidetyssä EU:n ja Yhdysvaltojen välisessä huippukokouksessa, jonka julkilausumassa todettiin, että: ” Työskentelemme yhdessä parantaaksemme viisumivapaan matkustamisen turvallisuutta, ja Yhdysvallat sitoutuu edelleen laajentamaan viisumivapausohjelmansa kaikkiin EU:n jäsenvaltioihin mahdollisimman pian, mukaan lukien uusien EU:n jäsenvaltioiden ottaminen viisumivapausohjelmaan tänä vuonna .” Edellä olevan perusteella komissio katsoo, että jos Yhdysvallat ei toteuta lupaustaan ottaa viisumivapausohjelmaan uusia EU:n jäsenvaltioita vuoden loppuun mennessä, olisi harkittava asianmukaisia toimia Yhdysvaltoja vastaan täysimääräisen vastavuoroisuuden saavuttamisen nopeuttamiseksi. Komissio aikoo ehdottaa vastatoimenpiteitä, esimerkiksi palauttamalla tilapäisesti viisumivaatimuksen, joka koskisi 1. tammikuuta 2009 alkaen niitä Yhdysvaltojen kansalaisia, joilla on diplomaatti-, virka- tai virkamatkapassi, ellei viisumivapausohjelmaan oteta lisää EU:n jäsenvaltioita vuoden 2008 loppuun mennessä. Tämä tilapäinen toimenpide peruutettaisiin, kun Yhdysvaltojen kanssa on edistytty konkreettisesti viisumikohtelun vastavuoroisuudessa. ESTA:n osalta komissio antaa ensin alustavan arvionsa ja myöhemmin lopullisen arvionsa, kun lopullinen säädös on julkaistu Yhdysvaltojen virallisessa lehdessä. III. Päätelmät Komissio katsoo, että 13. syyskuuta 2007 annetun edellisen kertomuksen jälkeen uuden vastavuoroisuusmekanismin puitteissa kolmansien maiden kanssa käyty vuoropuhelu on jälleen osoittautunut tulokselliseksi. Viisumikohtelun täysimääräinen vastavuoroisuus on toteutunut kolmen kolmannen maan kanssa (Israel, Malesia ja Paraguay). Komissio on edistynyt merkittävästi Kanadan kanssa käydyssä vuoropuhelussa, ja viisumipakko koskee enää ainoastaan Bulgariaa ja Romaniaa. Australian kanssa käydyssä vuoropuhelussa komissio on varmistanut kaikille jäsenvaltioille pääsyn itsepalvelujärjestelyyn ja kaikkien jäsenvaltioiden kansalaisten tasavertaisen kohtelun lokakuusta 2008. Australian eVisitors-järjestelmän täytäntöönpanoa seurataan kuitenkin tarkasti. Euroopan yhteisön ja Brasilian neuvottelut lyhytaikaista oleskelua koskevasta viisumivapaussopimuksesta ovat alkaneet. Tavoitteena on saavuttaa viisumikohtelun täysimääräinen vastavuoroisuus Brasilian kanssa. Japanin, Panaman, Singaporen ja Yhdysvaltojen kanssa ei ole edistytty. Singaporen osalta komissio ehdottaa ryhtymistä vastatoimenpiteisiin, jollei täysimääräistä vastavuoroisuutta saavuteta kohtuullisessa ajassa. Huolimatta komission ja yksittäisten jäsenvaltioiden toimista ja Yhdysvaltojen lupauksista ottaa viisumivapausohjelmaan lisää EU:n jäsenvaltioita tänä vuonna, asiassa ei ole edistytty konkreettisesti. Tämän vuoksi komissio aikoo ehdottaa vastatoimenpiteitä, esimerkiksi palauttamalla tilapäisesti viisumivaatimuksen, joka koskisi 1. tammikuuta 2009 alkaen niitä Yhdysvaltojen kansalaisia, joilla on diplomaatti-, virka- tai virkamatkapassi, ellei asiassa edistytä. Yhdysvaltojen ESTA:n osalta komissio laatii ensin alustavan arvion ja myöhemmin lopullisen arvion, kun lopullinen säädös on julkaistu Yhdysvaltojen virallisessa lehdessä. Koska täysimääräisen vastavuoroisuuden toteutuminen on tärkeää, komissio ilmoittaa aikovansa esittää uuden kertomuksen Euroopan parlamentille ja neuvostolle viimeistään 30. kesäkuuta 2009, vaikka neuvoston asetuksen (EY) N:o 851/2005 1 artiklan 5 kohdan mukaan komissio ei ole velvollinen antamaan kyseistä kertomusta ennen kuin 30. kesäkuuta 2010. [1] EYVL L 81, 21.3.2001, s. 1. [2] EUVL L 141, 4.6.2005, s. 3. [3] KOM(2006) 3 lopullinen. [4] KOM(2006) 568 lopullinen. [5] KOM(2007) 533 lopullinen. [6] EUVL C 62, 7.3.2008, s. 2. [7] Komissio odottaa Bulgarian virallista ilmoitusta. [8] KOM(2006) 3 lopullinen. [9] EUVL C 19, 25.1.2008, s. 1.